**ИЗБОРНОМ ВЕЋУ**

**ФИЛОЛОШКОГ ФАКУЛТЕТА УНИВЕРЗИТЕТА У БЕОГРАДУ**

На основу одлуке Изборног већа Филолошког факултета Универзитета у Београду бр. 1801/1 од 29. 05. 2024. године, а у складу с одговарајућим члановима Закона о високом образовању, Статута Филолошког факултета Универзитета у Београду и Правилника о ближим условима, начину и поступку избора сарадника ван радног односа – демонстратора, изабрани смо у Комисију за припрему извештаја о кандидатима који су се јавили на конкурс за избор једног сарадника ван радног односа – демонстратора за ужу научну област Полонистика, предмет Савремени пољски језик, који је објављен на сајту Филолошког факултета Универзитета у Београду 04. 06. 2024. године. Пошто смо прегледали приспеле пријаве, Изборном већу Филолошког факултета Универзитета у Београду подносимо следећи

ИЗВЕШТАЈ

На основу увида у достављену документацију, Комисија је констатовала да се на расписани конкурс пријавила једна кандидаткиња, Ана Тодоровић.

Кандидаткиња Ана Тодоровић је уз пријаву на конкурс доставила и следећу пропратну документацију: биографију, уверење о току студија и положеним испитима на основним академским студијама, оригинал извода из матичне књиге рођених и оригинал уверења о држављанству.

**Ана Тодоровић** је рођена 22. августа 2002. у Крагујевцу. Од 2020. године студенткиња је Филолошког факултета, на Катедри за општу лингвистику, где је тренутно на завршној години студија, са остварених 219 ЕСПБ. Као главни језик одабрала је пољски, испите из предмета Савремени пољски језик 1–7 положила је са највишим оценама (10). Учествовала је и на курсевима пољског језика и културе у Лођу (2021. године) и два пута у Ћешину (2022. и 2023. године). Више година освајала је прва места на диктатима из пољског језика, а 2023. године у Ћешину је освојила прво место на међународном такмичењу из познавања пољске ортографије.

Од јануара 2014. године сарађује са крагујевачким удружењем Пољака „Завиша” као наставник пољског језика, где предаје деци узраста од 3 до 12 година. У оквиру ових предавања извела је и две радионице пољског језика и културе: „Пољске ускршње традиције у женском издању” и „Празник Устава 3. маја и такмичење у знању о Пољској”. Била је учесница и студентске славистичке конференције PhiloSlavicon у мају 2024. године, са излагањем „Кратак преглед поредбене граматике БХЦС и пољског језика”.

**ЗАКЉУЧАК**

Узевши у обзир све наведено, а нарочито остварен успех и практично искуство у раду са пољским језиком, Комисија сматра да кандидат **Ана Тодоровић, студент основних студија, испуњава услове за избор у демонстратора** на Филолошком факултету Универзитета у Београду.

Комисија са задовољством **предлаже Изборном већу Филолошког факултета Универзитета у Београду да Ану Тодоровић изабере за демонстратора** за ужу научну област *Полонистика,* предмет *Савремени пољски језик*, на Филолошком факултету Универзитета у Београду.

У Београду, 15. јула 2024.

Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Далибор Соколовић, ванредни професор

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Петар Буњак, редовни професор

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Стефана Пауновић Родић, доцент